钦定古今图书集成/明伦汇编/氏族典/第407卷 > 《廖用贤尚友录》 > 许康佐
## 钦定古今图书集成/明伦汇编/氏族典/第407卷 > 《廖用贤尚友录》 > 许康佐

按《唐书许康佐传》：“康佐，贞元中举进士宏辞，家苦贫，
母老，求为知院官，人讥其不择禄。及母丧已除，凡辟
命皆不答，人乃知其为亲屈，由是有名。迁侍御史，以
中书舍人为侍讲学士，与王起皆为文宗宠礼。帝读
《春秋》，至阍弑吴子馀祭，问阍何人耶，康佐以中官方
彊，不敢对。后观书蓬莱殿，召李训问之，于是内谋翦”
除，康佐知帝指，因辞疾罢为兵部侍郎，迁礼部尚书。
卒，谥曰懿。其诸弟皆擢进士第，而尧佐最先进，又举
宏辞，为太子校书郎。八年，康佐继之。尧佐位谏议大
夫。